CELEX: 32022D0752
Language: el
Date: 2022-04-05 00:00:00
Title: Απόφαση (ΕΕ) 2022/752 του Συμβουλίου της 5ης Απριλίου 2022 για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Τράπεζας της Ελλάδος

17.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 138/13
               
            
         ΑΠΟΦΑΣΗ (ΕΕ) 2022/752 ΤΟΥ ΣΥΜΒΟΥΛΙΟΥ
         της 5ης Απριλίου 2022
         για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Τράπεζας της Ελλάδος
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη το πρωτόκολλο αριθ. 4 για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 27.1,
         Έχοντας υπόψη τη σύσταση της Ευρωπαϊκής Κεντρικής Τράπεζας, της 17ης Φεβρουαρίου 2022, προς το Συμβούλιο της Ευρωπαϊκής Ένωσης, σχετικά με τους εξωτερικούς ελεγκτές της Τράπεζας της Ελλάδος (ΕΚΤ/2022/3) (1),
         Εκτιμώντας τα ακόλουθα:
         
                     (1)
                  
                  
                     Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ πρέπει να ελέγχονται από ανεξάρτητους εξωτερικούς ελεγκτές τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.
                  
               
                     (2)
                  
                  
                     Η θητεία των τρεχόντων εξωτερικών ελεγκτών της Τράπεζας της Ελλάδος, Deloitte Certified Public Accountants S.A., θα λήξει μετά τον έλεγχο για το οικονομικό έτος 2021. Θα πρέπει, συνεπώς, να διορισθούν εξωτερικοί ελεγκτές από το οικονομικό έτος 2022.
                  
               
                     (3)
                  
                  
                     Η Τράπεζα της Ελλάδος επέλεξε την εταιρία Ernst & Young (Hellas) Certified Auditors Accountants S.A. ως εξωτερικό της ελεγκτή για τα οικονομικά έτη 2022 έως 2026, με τη δυνατότητα παράτασης της θητείας της για τα οικονομικά έτη 2027 και 2028.
                  
               
                     (4)
                  
                  
                     Το διοικητικό συμβούλιο της ΕΚΤ συνέστησε τον διορισμό της Ernst & Young (Hellas) Certified Auditors Accountants S.A. ως εξωτερικού ελεγκτή της Τράπεζας της Ελλάδος για τα οικονομικά έτη 2022 έως 2026, με τη δυνατότητα παράτασης της θητείας της για τα οικονομικά έτη 2027 και 2028.
                  
               
                     (5)
                  
                  
                     Κατόπιν της σύστασης του διοικητικού συμβουλίου της ΕΚΤ, η απόφαση 1999/70/EΚ του Συμβουλίου (2) θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 1 της απόφασης 1999/70/ΕΚ, η παράγραφος 12 αντικαθίσταται από το ακόλουθο κείμενο:
            
               
                  «12.   Εγκρίνεται ο διορισμός της εταιρείας Ernst & Young (Hellas) Certified Auditors Accountants S.A. ως εξωτερικού ελεγκτή της Τράπεζας της Ελλάδος για τα οικονομικά έτη 2022 έως 2026».
               
            
         
         
            Άρθρο 2
            Η παρούσα απόφαση παράγει αποτελέσματα την ημερομηνία της κοινοποίησής της.
         
         
            Άρθρο 3
            Η παρούσα απόφαση απευθύνεται στην Ευρωπαϊκή Κεντρική Τράπεζα.
         
         
            Λουξεμβούργο, 5 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               B. LE MAIRE
            
         
         
            (1)  ΕΕ C 102 της 2.3.2022, σ. 1.
         
            (2)  Απόφαση 1999/70/EC του Συμβουλίου, της 25ης Ιανουαρίου 1999, σχετικά με τους εξωτερικούς ελεγκτές των εθνικών κεντρικών τραπεζών (ΕΕ L 22 της 29.1.1999, σ. 69).